L’últim contacontes de l’any porta al Saló d’Actes de la Casa de Cultura la música de percussió i la cultura africana
2025-07-24

Uns dies abans que els més xicotets de la casa comencen les seues vacances nadalenques, l’equip de Biblioteques Municipals de Burjassot ha programat una nova vesprada gratuïta de contacontes en la qual la cultura africana serà la protagonista. I, ho serà, acompanyada de la música de percussió.

Així, el divendres 15 de desembre a les 18 hores el Saló d’Actes de la Casa de Cultura acollirà el contacontes “Sóngoro Cósongo”, de la mà de Carlos Alberto Ortiz, “Caoz”, com a narrador, i Javier González, “Teté”, com a percussionista. Tots dos entremesclaran la narració dels contes de tradició oral africana amb música de percussió en viu, tot açò emmarcat en Sóngoro Cósongo, un muntatge que homenatja també al poeta cubà Nicolás Guillen.

Amb la narració i donant l’oportunitat de veure la gran relació de la mateixa amb la música, Caoz i Teté plasmaran la incidència que Àfrica i la seua gent ha tingut sobre la cultura llatinoamericana.